Vir Toeka-Tokkel: eetgoed, toe en nou | Tannie Frannie
Vir Toeka-Tokkel: eetgoed, toe en nou	08
Sy staan by die stoof, besig om die wortelrepies in botter en suiker te roer sodat dit kan karamelliseer: my pa se ma, my ouma Susan. Ek wens ek het haar beter geken, maar ek was lief vir haar. Daar is ʼn kiekie van ʼn groot vrou met vlegsels netjies om haar kop vasgesteek en ʼn kleinkind op die arm… Vandag nog, as daardie soetwortels so taaierig blink braai in die pan, is dit my huldeblyk aan haar.
My mammie was ʼn beroepsvrou, ʼn toegewyde, gedrewe onderwyseres. Kos was vir haar ʼn nodige lastigheid, wat goeie brandstof vir ander aktiwiteite moes verskaf. Terwyl die huisvrouens rondom ons vroegmiddag reeds geurige aandetes begin berei het, het ons reeds na skool die stoompot se inhoud verorber: vleis en aartappels onderin en drie soorte groente in die driehoekpotjies bo-op. Ons het dikwels vis-en-tjips geëet – dit was destyds die enigste beskikbare wegneemete. Sondae het my pa ons na ʼn inrykafee geneem, waar ons ʼn “mixed grill” (die Afrikaanse “allegaartjie” het nooit juis inslag gevind nie) kon bestel, en pienk melkskommels vir my en my boetie. Vandag se wye aanbod van kitskos sou vir ons gesin – en veral vir my arme ma! – ʼn wonderlike uitkoms gewees het.
Pampoen met broodblokkies, in die oond gebak tot ʼn goudbruin stroperige heerlikheid, laat my aan my vriendin Helena se mammie dink. Sondagmiddagete, met stowevleis en groenbone-met-aartappels, was spesiale bederf vir ʼn woonstelbewoner.
O, die Sondagmiddae op my skoonma se stoep! Al ses kinders met hulle aanhangsels vergader om ʼn lang gedekte tafel wat kreun onder die kos (twee soorte vleis, brosgebakte aartappels, soet ertjies met ʼn bietjie vlapoeier in die sousie, gebraaide patats, twee soorte slaai… en dan nog gebakte poeding met vla).
Die naaste wat ons deesdae aan ʼn spesiale Sondagmiddagete kom, is ʼn braai. Vir karnivore is dit ʼn heerlikheid, die ander konsentreer maar op die lekker braaibroodjies met kaas, tamatie en uie. Aandetes is ʼn haastige affêre – ai, ek is dankbaar, dog teëgeëet aan pasta.
Soms kry ek nog kans om outydse kos te kook, iets waarvoor ek lief is. Ek versink in rustigheid en slof-slof salig in die kombuis rond. Ongelukkig het die hond my boerekosresepteboek opgevreet…
9 thoughts on “Vir Toeka-Tokkel: eetgoed, toe en nou”	ekmyselff said:	Junie 8, 2016 om 7:38 vm	Lekker gelees
scrapydo2.wordpress.com said:	Junie 8, 2016 om 8:16 vm	O nee, die soute hond! Ekis nie n groot kooker nie. Na my troue het my man vir my gewys hoe om n lekker skaapboud die hele nag in die oond, stadig te braai! O daardie geur as mens soggens wakker word was hemels. Ook die groenboontjies met aartappels, skaapstertjie, spek en tamatie in…. Pampoen , en ook patats het hy my geleer. Nou gaan ek maar aan me dit wat beskikbaar is en meestal ge-“stir-fry”
Dankie vir jou liplek lekker beskrywing en deelname.
Tannie Frannie said:	Junie 8, 2016 om 8:37 vm	Kon ‘n rukkie terug by Laatlam se skoonmense heerlike skaapboud eet, dit was skoon ‘n okkasie vir my!
scrapydo2.wordpress.com said:	Junie 8, 2016 om 9:08 nm	Kan my goed indink. Dis darem maar lekker son skaapboud! Dis onbekostigbaar hier!
rondomtaliedraai said:	Junie 8, 2016 om 5:57 nm	MMMmmmm my mond water!
vvuureoc said:	Junie 13, 2016 om 7:05 vm	My ma se bynaam was Let Overdaad en sy kon so regmaak vir ‘n famile byeenkoms of ‘n koekiebakkery
Tipiese feesdag ete sou wees braai hoender, tong frikadelle skaaptjops varkboud en beespastei.Groete is soetwortels, groenbone pampoenkoekies gebakte aartappels
Groen-ertjies en patats Slaai was tamatieslaai beetslaai aartappelslaai koolslaai wortelslaai. Poeding was gewoonlik bruinpoeding malvapoeding tapioka, vrugteslaai en trifle asook ‘n groot beker vla
koekies bak vir die vakansie het gewoonlik 3 bediendes benodig een om te help meng en vorm een om oond vol en leeg te maak een om panne en skottels skoon te hou en koffie en tee aan te dra. Daardie tyd is die droë koekies nog in die teekiste gepak (soetkoekies rotskoekies en eet-maar-nog koekies. die koekies met vulsels is in koekblikke of sulke groot vierkantige tupperware bakke gepak en was gewoonlik kondensmelk koekies karamel koekies romany creams sjokolade koekies en speserykoekies Tot die honde het koekies gekry wat gemaak is soos soetkoekies met vyngedrukte boeliebief gemeng is en dan gebak is na dit dit met die beenvorm drukkertjie afgedruk is.Ek het partykeer ‘n mensel soetkoekie deeg gekry waarmee ek sulke GROOT koekies met die plasiek waterglas afgedruk het en versier het met jellie tots jellie babies, fyn gekapte humbugs of pepermente
Die ou moelinex?? klitser kon nie die Noord-Kaap se warm weer en harde werk hanteer nie en in standerd ses is hy vervang met van die eerste Kenwood kiitsers wat my broer vandag nog gebuik
Tannie Frannie said:	Junie 13, 2016 om 7:10 vm	Watter verruklike kombuis het jou ma bedryf! Hoe verlang ek nou na die soetkoekies wat my skoonma en my tannies vir my gebak het…
vvuureoc said:	Junie 13, 2016 om 9:26 vm	Bedryf is die regte woord Was met die reünie weer in hom (het die mense wat hom by die huidige eienaar huur gevra of ek kan deurstap) Die kombuis sonder haar 8 voet tafel is absoluut enorm en die mense gebruik ongeveer helfte
Tannie Frannie said:	Junie 13, 2016 om 9:31 vm	Ai, die vreugde van onthou en die hartseer van verlies – dit moes vir jou ‘n intens emosionele dag gewees het!